Broj: 02-04-1-2316/22 **NACRT**

Maglaj, 20.12.2022. godine

Na osnovu člana 132. a u vezi sa članom 124. tačka f) Zakona o zaštiti od požara i vatrogastvu ("Službene novine Zeničko-dobojskog kantona", broj: 5/11), člana 7. Pravilnika o uslovima, osnovama i kriterijima za razvrstavanje građevina u kategorije ugroženosti od požara („Službene novine Federacije BiH'', broj: 79/11) i člana 18. Statuta Općine Maglaj- prečišćen tekst („Službene novine Općine Maglaj", br. 8/07, 3/08 i 6/08 ), Općinsko vijeće Maglaj, na 22. redovnoj sjednici, održanoj 20.12.2022. godine, donosi

**O D L U K U**

**o naknadama za vatrogastvo**

**Član 1.**

Ovom Odlukom utvrđuju se: obveznici, visina naknade za vatrogastvo, način prikupljanja sredstava, namjena sredstava i rokovi plaćanja.

**Član 2.**

Obveznici naknade iz prethodnog člana su vlasnici ili korisnici poslovnih objekata koji su u upotrebi, a svrstavaju se u sljedeće kategorije:

**I kategorija:**

* Industrijski objekti u kojima se proizvode, prerađuju i skladište zapaljive ili eksplozivne materije,
* poslovni objekti čija je bruto površina svih prostora veća od 5000 m²,
* benzinske pumpe sa više od dva mjesta za pretakanje goriva ili rezervoarom većim od 1000 m³, skladišta nafte kapaciteta većeg od 50 t,
* skladišta površine veće od 3000 m2,
* međugradske telekomunikacijske linije, bazne stanice i relejni tornjevi, elektro dalekovodi i trafostanice, energetski objekti instalirane snage veće od 1 MW i građevine za proizvodnju toplotne energije snage veće od 1MW.

**II kategorija:**

* Objekti u kojima se odvija tehnološki proces bez opasnosti za čovjeka i okoliš, a kod kojih je korisna površina svih prostora veća od 600 m²,
* benzinske pumpe sa do dva mjesta za pretakanje goriva ili rezervoarom manjim od 1000 m³, skladišta nafte kapaciteta manjeg od 50 t,
* skladišta površine od 1000- 3000 m2,
* energetski objekti instalirane snage manje od 1 MW i građevine za proizvodnju toplotne energije snage manje od 1MW,
* odlagališta otpada.

**III kategorija :**

* Poslovni objekti kod kojih je korisna površina svih prostora veća od 200 m2, a manja od 600 m²,
* skladišta površine do 1000 m2.

**IV kategorija:**

* Poslovni objekti, korisne površine veće od 50 m², a manje od 200 m².

**V kategorija :**

* Objekti za javnu upotrebu koji se koriste za zdravstvene, obrazovne, kulturne i sportske djelatnosti,
* poslovni objekti korisne površine veće od 30 m², a manje od 50 m².

**VI kategorija:**

* Poslovni objekti (zanatske, trgovačke, agencije, knjigovodstveni servisi, uredi, mikrokreditne organizacije, ugostiteljske radnje i druge) bruto korisne površine do 30 m².

**VII Kategorija:**

* Privredna društva koja gazduju šumama, po hektaru obraslom šumom.

**Član 3.**

Pravna lica koja formiraju vlastitu profesionalnu vatrogasnu jedinicu isključuju se od obaveze plaćanja naknade.

**Član 4.**

Obveznici iz člana 2. ove Odluke koji registruju firmu bit će oslobođeni od plaćanja naknade do kraja tekuće godine u kojoj je firma registrovana.

**Član 5.**

Naknada obveznika iz člana 2. ove Odluke, određuje se prema jedinici površine koju koriste te prema požarnoj ugroženosti, a ona na godišnjem nivou iznosi:

* za I kategoriju visina naknade iznosi 500,00 KM
* za II kategoriju visina naknade iznosi 450,00 KM
* za III kategoriju visina naknade iznosi 350,00 KM
* za IV kategoriju visina naknade iznosi 90,00 KM
* za V kategoriju visina naknade iznosi 60,00 KM
* za VI kategoriju visina naknade iznosi 25,00 KM
* za VII kategoriju visina naknade iznosi 0,20 KM/ha

**Član 6.**

Ukoliko je obveznik naknade iz člana 2. ove Odluke vlasnik ili korisnik više poslovnih objekata iste namjene, naknada će mu se utvrditi za najviša dva objekta iz pripadajuće kategorije.

Ukoliko je obveznik naknade iz člana 2. ove Odluke vlasnik ili korisnik više poslovnih objekata različite namjene, naknada će mu se utvrditi za najviše dva objekta iz pripadajuće najveće kategorije svih kategoriziranih objekata.

**Član 7.**

Sredstva koja će se ostvariti iz naknade po osnovu ove Odluke, koristit će se za:

1. nabavku vatrogasne opreme, tehničkih i drugih sredstava za vatrogasnu jedinicu,
2. održavanje opreme i vatrogasnih sredstava,
3. stručno obučavanje i osposobljavanje vatrogasaca,
4. investicionu izgradnju i opremanje objekata za potrebe vatrogasnih jedinica.

**Član 8.**

Utrošak sredstava naknade za vatrogastvo vrši se na osnovu godišnjeg Plana prihoda i rashoda naknade za vatrogastvo.

Plan utroška naknade za vatrogastvo donosi se do 31. decembra tekuće za narednu godinu.

**Član 9.**

Računovodstvene i knjigovodstvene poslove naknade za vatrogastvo vodi Služba za privredu, finansije/financije i razvoj poduzetništva.

**Član 10.**

Administrativno-stručne poslove koji se odnose na praćenje prikupljanja sredstava naknade za vatrogastvo i izradu Plana utroška naknade za vatrogastvo vrši Služba civilne zaštite.

**Član 11.**

Služba civilne zaštite će, po stupanju na snagu ove Odluke, do 31. marta tekuće godine izdati rješenja za obveznike naknade za vatrogastvo.

**Član 12.**

Naknadu iz člana 4. ove Odluke, obveznici su dužni platiti na račun Budžeta Općine, u korist naknade za vatrogastvo, po ispostavljenom rješenju najkasnije do 30.06. tekuće godine.

Po žalbama protiv rješenja o naknadama za vatrogastvo u drugom stepenu rješava Drugostepena stručna komisija Općine Maglaj.

**Član 13.**

Ova Odluka stupa na snagu osmog dana od dana objave u „Službenim novinama Općine Maglaj“.

PREDSJEDAVAJUĆA

Svjetlana Zamboni